
9 noiembrie 2006
R A P O R T

asupra proiectului de Lege privind aprobarea Ordonanţei de urgenţă a Guvernului nr.46/2006 pentru modificarea art.80 alin.(1) şi (2) din Legea 
nr.19/2000 privind sistemul public de pensii şi alte drepturi de asigurări sociale 
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă în vederea examinării şi întocmirii raportului, cu proiectul de Lege privind aprobarea Ordonanţei de urgenţă a Guvernului nr.46/2006 pentru modificarea art.80 alin.(1) şi (2) din Legea nr.19/2000 privind sistemul public de pensii şi alte drepturi de asigurări sociale, trimis cu adresa nr.PL.X 779 din 25 octombrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.873/23.06.2006 - favorabil)

· Consiliului Economic şi Social (nr.1514/26.06.2006 - favorabil).
Proiectul de lege are ca obiect de reglementare modificarea art.80 alin.(1) şi (2) din Legea nr. 19/2000 privind sistemul public de pensii şi alte drepturi de asigurări sociale, astfel încât valoarea punctului de pensie stabilită la începutul anului prin legea bugetului asigurărilor sociale de stat să poată fi majorată în cursul anului prin legile de rectificare a bugetului asigurărilor sociale de stat.
Comisia propune Plenului Camerei Deputaţilor aprobarea proiectului de lege întrucât, pentru a asigura o eşalonare judicioasă a creşterii valorii punctului de pensie, este necesară o majorare a acestuia în cursul anului.
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea proiectului au participat, în calitate de invitaţi, în conformitate cu prevederile art.55 din Regulamentul Camerei Deputaţilor, republicat:
- d-l Mihai Şeitan - Preşedintele Casei Naţionale de Pensii şi Alte Drepturi de Asigurări Sociale 
- d-na Georgeta Bratu – director, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 23 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 8 noiembrie 2006, Comisia propune admiterea fără modificări a proiectului de lege.

